આ બાજુ હૈદર અલીએ પણ ઢીલું મૂક્યું. બેલીની ફોજના કરુણ રકાસ પછી એણે કાંચીપુરમમાં મનરોની ફોજ પર તરત હુમલો કર્યો હોત તો છેક મદ્રાસ સુધી એને માર્ગમાં આંતરનાર કોઈ નહોતું. પણ એ ઇતિહાસની મહત્ત્વની ઘડી ચૂકી ગયો. એણે આખી ફોજને બદલે થોડા સૈનિકો સાથે ટીપુને મનરોની પાછળ મૂક્યો. મનરો ચેંગલપટુ (મદ્રાસથી ૪૦ કિલોમીટર) સુધી પહોંચી ગયો. અહીં એને જનરલ કોસ્બીની ફોજની મદદ મળી અને એ બીજા બેત્રણ દિવસમાં મદ્રાસની નજીક પહોંચી ગયો. આમ બીજું અંગ્રેજ-મૈસૂર યુદ્ધ હારજીતના નિર્ણય વિના જ પૂરું થઈ ગયું.